ཁོང་གིས་འགྲེལ་བཤད་ཀྱི་མཇུག་ཏུ།དབུ་མའི་ལམ་གྱི་ཐོག་ནས་ང་ཚོས་ལས་ཀ་བྱེད་ཐུབ་ཀྱི་ཡོད་ནའང་།བོད་མི་ཚོས་ཕྱི་ལོ་༡༩༥༩ལོའི་ཡར་སྔོན་དུ་བོད་དེ་རང་བཙན་གཙང་མའི་རྒྱལ་ཁབ་ཅིག་ཡིན་པ་ར་སྤྲོད་བྱེད་ཐབས་སུ་འབད་བརྩོན་མུ་མཐུད་གནང་དགོས་པ་དང་།བོད་དེ་རང་བཙན་རྒྱལ་ཁབ་ཡིན་པའི་ལོ་རྒྱུས་ཀྱི་ཁུངས་སྐྱེལ་དཔང་རྟགས་བཙལ་ནས་ར་སྤྲོད་བྱེད་དགོས།དེའི་སྐོར་འཛམ་གླིང་མི་མང་ཙམ་མ་ཡིན་པར་རྒྱ་རིགས་ཚོར་ཡང་ཤེས་སུ་འཇུག་རྒྱུ་གལ་ཆེན་ཡིན་སྐོར་འགྲེལ་བཤད་གནང་སོང་།ཁོང་གིས་བོད་དེ་རང་བཙན་གཙང་མ་ཡིན་པའི་དཔང་རྟགས་མེད་ཚེ།དབུ་མའི་ལམ་དེ་ནི་སྤྲང་པོ་ལྟོ་སློང་མཁན་འདྲ་བོ་ཆགས་རྒྱུ་ཡིན་པ།བོད་རང་བཙན་གཙང་མ་ཡིན་པའི་ཐོག་ཉམས་ཞིབ་བྱས་ཏེ།ཐག་ཆོད་པོ་དང་ངེས་གཏན་གྱི་དཔང་རྟགས་རྙེད་ཐུབ་པ་བྱས་ཏེ་རྒྱལ་སྤྱིའི་མདུན་དུ་ཁྱབ་བསྒྲགས་བྱེད་རྒྱུ་བོད་མིའི་ལས་འགན་ཡིན་པ་གསུངས་བྱུང་།